*Акт је ступио на снагу 9.9.2021. године и објављен је у „Службеном гласнику РС“ број 92/21 од 22.9.2021. године*

На основу члана 518. став 3. тачка 1) Закона о извршењу и обезбеђењу („Службени гласник РС“ број 106/15, 106/16 – аутентично тумачење, 113/17 – аутентично тумачење, 54/19 и 9/20 – аутентично тумачење), чл. 35. став 7. и 36. став 1. тачка 1) Статута Коморе јавних извршитеља („Службени гласник РС“ број 105/16 и 98/20 – у даљем тексту: Статут) и члана 22. став 1. Пословника о раду Извршног одбора Коморе јавних извршитеља („Службени гласник РС“ број 69/17), Извршни одбор Коморе јавних извршитеља (у даљем тексту: Извршни одбор) на седници одржаној дана 9.4.2021. године, доноси

**ОДЛУКУ**

**О ИЗМЕНАМА И ДОПУНАМА**

**ПОСЛОВНИКА О РАДУ ИЗВРШНОГ ОДБОРА КОМОРЕ ЈАВНИХ ИЗВРШИТЕЉА**

**Члан 1.**

У Пословнику о раду Извршног одбора Коморе јавних извршитеља („Службени гласник РС“ број 69/17), у члану 2. став 2. мења се и гласи:

„Извршни одбор одлучује о питањима из своје надлежности на седницама, које могу бити јавне, ако се таква одлука пре почетка седнице донесе већином гласова присутних чланова Извршног одбора“.

Став 5. брише се.

Досадашњи ст. 6., 7. и 8. постају ст. 5., 6. и 7.

**Члан 2.**

У члану 11. став 5. запета и речи „а осталим члановима Коморе доставља се извештај са одржане седнице и о донетим одлукама у електронској форми, у истом року, а у циљу обезбеђења транспаретности рада Извршног одбора“, бришу се.

Став 7. мења се и гласи:

„Акти Извршног одбора се по правилу, објављују на сајту Коморе, ако Законом, Статутом или овим Пословником није другачије прописано.“

После става 7. додаје се став 8. који гласи:

„Јавност рада Извршног одбора обезбеђује се тако што се организују конференције за новинаре, представља Извршни одбор на интернету, издају саопштења за јавност и коришћењем других информационо-телекомуникационих средстава.“

Члан 3.

У члану 13. став 1. после речи: „Извршног одбора“, додаје се запета и речи „ако Статутом или овим Пословником није другачије прописано“.

**Члан 4.**

У члану 14. став 1. после речи: „е-маил адресе Извршног одбора“, додају се речи „или путем видео „вајбер“, „скајп“ или сличних апликација, у коју ће бити укључен и генерални секретар Коморе, као и једно лице из Стручне службе Коморе како би се сачинио записник са исте седнице.“

Став 6. брише се.

**Члан 5.**

У члану 16. став 1. мења се и гласи:

„У случају када Извршни одбор због обимности дневног реда или дужег трајања седнице није у могућности да у року од четири часа у току радног дана, одлучи по свим тачкама дневног реда, председавајући доноси одлуку о прекиду седнице и присутне чланове Извршног одбора обавештава о времену и месту одржавања наставка седнице.“

**Члан 6.**

У члану 17. став 2. мења се и гласи:

„Записник са седнице Извршног одбора садржи: редни број и датум одржавања седнице; имена присутних и одсутних чланова Извршног одбора и других лица која присуствују седници; дневни ред седнице; имена чланова Извршног одбора који су узели учешћа у дискусији о предмету одлучивања; како је Извршни одбор одлучио о свакој тачки дневног реда; резултат гласања и закључке са седнице.“

**Члан 7.**

Члан 18. брише се.

**Члан 8.**

У члану 19. после речи „снимати“, додаје се запета и речи: „уз сагласност свих присутних чланова Извршног одбора“.

**Члан 9.**

У члану 21. ст. 3 и 4. бришу се.

Досадашњи чл. 18., 19., 20., 21., 22., 23. и 24. постају чл. 17.,18., 19., 20., 21., 22. и 23.

Члан 10.

Ова Одлука ступа на снагу по добијању сагласности Министарства правде и објављује се у „Службеном гласнику Републике Србије“.

 Председник Извршног одбора

 Ивана Букарица, с.р.